b'\n_START_ARTICLE_\nKrvavec\n_START_PARAGRAPH_\nKrvavec je gora v Kamni\xc5\xa1ko-Savinjskih Alpah v ob\xc4\x8dini Cerklje na Gorenjskem. Na njenem pobo\xc4\x8dju je istoimensko zimsko\xc5\xa1portno sredi\xc5\xa1\xc4\x8de RTC Krvavec, ki je glavnemu mestu Slovenije najbli\xc5\xbeje smu\xc4\x8di\xc5\xa1\xc4\x8de (oddaljeno 25\xc2\xa0km)._NEWLINE_Gora je od dale\xc4\x8d razpoznavna tudi po stometrskem \xc5\xbeelezobetonskem stolpu, oddajniku RTV Slovenija. Dostop do smu\xc4\x8di\xc5\xa1\xc4\x8da je s kabinsko \xc5\xbei\xc4\x8dnico, v mesecih brez sne\xc5\xbene odeje pa je dostopen tudi po prete\xc5\xbeno  asfaltirani cesti iz Cerkelj preko Ambro\xc5\xbea pod Krvavcem.\n_START_SECTION_\nIzvor imena\n_START_PARAGRAPH_\nPo ljudskem izro\xc4\x8dilu je ime nastalo v \xc4\x8dasu tur\xc5\xa1kih vpadov. Pripoved pravi, da so doma\xc4\x8dini v zelo slabem vremenu pod pretvezo spravili Turke v prepadne stene Kokr\xc5\xa1kega grebena. Ker je bilo to za napadalce usodno, naj bi ime izhajalo in spominjalo na tedaj velike koli\xc4\x8dine prelite krvi. _NEWLINE_Druga, ki je bolj raz\xc5\xa1irjena v dolini, pa pripoveduje o ajdovskih deklicah, lepih velikankah, ki so ju lovili Pesjani in sta se pred njimi zatekli visoko v planine. Pesjani so ubili njunega o\xc4\x8deta in razdrli njegov grad v Komendskem Bor\xc5\xa1tu. Bridko sta jokali, da je v ni\xc5\xbeavo pridrl krvav potok solza. Odtod ime Krvavec.\n_START_SECTION_\nSmu\xc4\x8di\xc5\xa1\xc4\x8de Krvavec\n_START_PARAGRAPH_\nSklop smu\xc4\x8darskih prog je na nadmorski vi\xc5\xa1ini od 1450 m do 1971 m, v skupni izmeri ima 26\xc2\xa0km urejenih smu\xc4\x8darskih prog. V povpre\xc4\x8dju omogo\xc4\x8da 100 smu\xc4\x8darskih dni letno. Za najmlaj\xc5\xa1e je urejen vrtec na snegu ob vle\xc4\x8dnici Lu\xc5\xbea, prav tako pa je tam postavljenih nekaj objektov za deskarje na snegu.\n_START_SECTION_\nZgodovina smu\xc4\x8di\xc5\xa1\xc4\x8da\n_START_PARAGRAPH_\nPrvo \xc5\xbei\xc4\x8dnico so slovesno odprli 2. avgusta 1958. Naprava, ki je bila sprva namenjena za prevoz lesa na Ko\xc4\x8devskem, se je po spletu naklju\xc4\x8dij zna\xc5\xa1la na Gorenjskem. Naro\xc4\x8dnik je bil avtobusni prevoznik SAP, izdelalo pa jo je podjetje \xc5\xbdi\xc4\x8dnica Ljubljana, brez jasne vizije, kaj naj bi turisti na Krvavcu po\xc4\x8deli. Potnike je iz doline v Zanjivcu do dna krvav\xc5\xa1ke planine na Gospincu peljala 17 minut. Enovrvna odklopna \xc5\xbei\xc4\x8dnica je bila za tiste \xc4\x8dase zelo napredna naprava, saj je v enem zdru\xc5\xbeevala nosilno in vle\xc4\x8dno jeklenico, saj je bil takrat prevladujo\xc4\x8di na\xc4\x8din gradnje sorodnih naprav z lo\xc4\x8denima vrvema (primer je leto starej\xc5\xa1a vzpenja\xc4\x8da na Pohorju). Imela je 20 dvosede\xc5\xbenih kabin in 40 dvosede\xc5\xbenih odprtih sede\xc5\xbeev. Eden izmed konstruktorjev te odlopne naprave je bil tudi in\xc5\xbeenir Stanko Bloudek. \xc5\xbdi\xc4\x8dnica je obratovala do leta 1973, ko jo je zamenjala novej\xc5\xa1a kabinska \xc5\xbei\xc4\x8dnica francoske izdelave. _NEWLINE_Pri gradnji prvega radiotelevizijskega oddajnika in planinski doma so za prevoz te\xc5\xbekih tovorov postavili preprosto tovorno \xc5\xbei\xc4\x8dnico, ki je bila nato preurejena v smu\xc4\x8darsko, z zmogljivostjo vsega 120 smu\xc4\x8darjev na uro._NEWLINE_Leta 1966 so postavili vle\xc4\x8dnico od Tihe doline do Njivic in enosede\xc5\xbenico Gospinca do Doma na Krvavcu, ki prenovljena obratuje \xc5\xa1e danes. Leta 1970 so predali namenu dvosede\xc5\xbenico Tiha dolina, ki jo je v zimi 2009 nadomestila sodobna \xc5\xa1tirisede\xc5\xbenica. Leta 1968 je smu\xc4\x8darske proge pri\xc4\x8del utrjevati prvi teptalni stroj. _NEWLINE_Leta 1973 so ustanovili Konzorcij za gradnjo RTC Krvavec. Rezultat je bila nova kabinska \xc5\xbei\xc4\x8dnica z ovalnimi kabinami francoskega podjetja Poma, priljubljeno imenovanimi jaj\xc4\x8dka. Naprava je delovala 26 let, do leta 1999, ko je postala ozko grlo in jo je nadomestila obstoje\xc4\x8da kabinska \xc5\xbei\xc4\x8dnica. Leta 1973 so odprli dvosede\xc5\xbenico Vrh Krvavca (nova \xc5\xa1estsede\xc5\xbeenica jo je nadomestila leta 2006), vle\xc4\x8dnico do Podgradi\xc5\xa1\xc4\x8da, Lu\xc5\xbee in Njivic (obe stari napravi je leta 1989 nadomestila dvosede\xc5\xbenica Njivice I, tri leta kasneje tudi dvosede\xc5\xbenica Njivice II). Konec 70. let so smu\xc4\x8di\xc5\xa1\xc4\x8de raz\xc5\xa1irili do Kri\xc5\xbeke planine, kjer so izro\xc4\x8dili namenu dvosede\xc5\xbenico ter dve vle\xc4\x8dnici na Kr\xc5\xbei\xc5\xa1\xc4\x8de. Tedaj je pri\xc4\x8dela obratovati \xc5\xa1e najvi\xc5\xa1ja dvosede\xc5\xbenica na Krvavcu, dvosede\xc5\xbenica Zvoh, ki ima zgornjo postajo na 1971 metrih nad morjem. Danes ima celotno smu\xc4\x8di\xc5\xa1\xc4\x8de urejeno umetno zasne\xc5\xbeevanje.'